Kurbat Ivanov

Kurbat Afanasyevitc Ivanov ( rossiavon Курбат Афанасьевич Иванов ) tiyir tan lozolonaf kazakikaf vestasik va Sibiria, i taneaf rossiik kosmayas va Baikal uzda is liwotayas bak 1642 va Sumefa Roneka is va tulon Tcukotka dega is Bering vedil, omavason va vestara ke Ivan Moskvitin.

Kurbat Ivanov tiyir kazakik ke Yenisey gola. Bak 1643 mal Verxolenski folk kene Len bost, do 74 dositik is Tungus nyapesik va bost vaticlapiyir, stujeteson kase nisu miwasu va lavafe divatcepe vagee Lena gola co tid ageltafu. Vatico Lena bost az Ilikta kovoa, va Primorski xed artlapiyid aze remlaniyid aze va Sarma kuksa kal Baikal uzda vatitlapiyid. Kan warzafa tota lizukon vegeduyuna, Ivanov va Olxon ewala kallapiyir.

Ivanov va 36 ayik dirgan gan Semyon Skoroxodov stakseyer, totatason keno taltefa krimta ke Baikal kal divexo ke Angara kuksa. Skoroxodov va lentefa otsa ke uzda artlapiyir aze va fentugalafo boniaxo kolnayar. Teni 1643 do lik ke ayikeem geon dimlapiyir voxe gan Buryat milk zo koskayayar nume zo aytayar. Konak ayik va folk ke Verxolenski soe lagartlapiyid solve toloy ar ( Lyovka Vyatcanin is Maksim Vijegtcanin ) kal Yenisey bost layateyed.

Luxe Kurbat Ivanov, in va Verxolenski kan mila koolapiyisa joya muson dimlapiyir. Va valdig ( Чертеж Байкала и в Байкал падучим рекам и землицам ) pimtas va koyara is vestara kridjoveyer.Va vudimes kabay koe Baikal is jontik aultoves sulem kene domegeem pulviyir. Jontik kazakik va gola ke uzda batdume azon artlakiyid ise artlapiyid.

Stekeon, Ivanov keno vaticef Lena bost koe Jigansk kozaniyir. Wali 1659 is 1665 va folk ke Anadirsk dirgayar, radimi Semyon Dejnyov. Bak 1660 mal Anadir ceda kal Dejnyov evilma totayar. Malsaveson va intyona vestara is telyona ke Dejnyov is Alekseyev is yona irubasikafa nega, Kurbat Ivanov va Tcukotka dega is Bering vedil liwotayar. Inaf liwot tir taneaf nedis va Wrangel ewala is Diomed ewaleem is dere Alaska, kan merontifa giva. To bak 1732 brinuga ke Fyodorov is Gvozdev va kruldera ke Alaska oxam rabateckeyer. Wrangel ewala kaikion zo kosmayar.
|}

Ivanov (Kurbat)
Ivanov (Kurbat)
Ivanov (Kurbat)